Elisabeth von Plotho

**Elisabeth von Plotho** (1853–1952) regnes som forbildet for Theodor Fontanes romanfigur Effi Briest, i romanen ved samme navn fra 1894.

## Bakgrunn og ekteskap
Elisabeth Freiin (femininum av Freiherr) von Plotho ble i 1853 født som det yngste av godseier Felix von Plotho og hustru Maria Freiin von Wellings fem barn. Familien holdt til på godset Zerben i kommunen Parey ved Elben.

Elisabeth forlovet seg 7. januar 1871 med den fem år eldre rittmester Armand Léon von Ardenne (1848–1919) og paret giftet seg 1. januar 1873. Sommeren 1881 flyttet ekteparet til Düsseldorf, hvor Ardenne gjorde tjeneste i *Det andre westfaliske husarregiment*. 

i Düsseldorf ble ekteparet kjent med Emil Hartwich, dommer og maler. Hartwich og den ti år yngre Elisabeth von Plotho fant en felles interesse i teatret og førte en omfattende korrespondanse med hverandre, også etter at ekteparet Ardenne dro tilbake til Berlin. Ardenne fikk nyss om at Elisabeth og Emil planla å skille seg fra sine respektive ektefeller og gifte seg med hverandre. Han brøt opp Elisabeths korrespondanseboks og fant brevene.

## Duellen
Armand akstepterte ikke skilsmisse og utfordret Hartwich til duell. Duellen fant sted 1. desember 1886 og Hartwich døde av skuddsår fire dager senere. Han etterlot seg kone og tre barn.

Duellering var forbudt, og Armand von Ardenne ble derfor dømt til to års fengsel. Han fikk imidlertid selv anledning til å velge fengsel og bestemte seg for Magdeburg Zitadell, hvor han kjente kommandanten. I Magdeburg sonet han sammen med ytterligere to duellanter og en skogforvalter som hadde drept en krypskytter. De gjorde tilværelsen i fangenskap så behagelig som mulig. Fra fengselet skrev han at de kokte karpe, høne, biffer, schnitzler, saltet kjøtt med sauerkraut og erter, supper, eggerøre og poteter. Om de innsatte skrev han: «Vi drapsmenn er egentlig svært harmløse mennesker». Etter bare 18 dager ble han benådet av keiser Wilhelm I og kort tid etter forfremmet til major.

## Skilsmisse

Elisabeth og Armand von Ardenne ble likevel skilt 15. mars 1887 og parets to barn ble boende hos faren. Elisabeth dro til Eckwälden og utdannet seg som sykepleier. Armand giftet seg ett år senere med en tidligere sangerinne, og ryktene gikk ut på at de hadde stått i forbindelse med hverandre allerede før duellen. 

Elisabeth levde lenge atskilt fra sine barn. I 1904 tok hennes datter Margot som det første av barna, kontakt med henne. Sønnen Egmont besøkte henne i 1909. Armand von Ardenne døde 71 år gammel i 1919, som pensjonert generalløytnant og divisjonskommandant i Berlin. Elisabeth von Ardenne døde 98 år gammel i 1952 i ved Lindau ved Bodensjøen. Hun fikk en æresgrav på Südwestkirchhof Stahnsdorf.

Elisabeth von Ardenne var bestemor til fysikeren Manfred von Ardenne.

## Theodor Fontanes roman ''Effi Briest''
Theodor Fontane hørte om historien av Emma Lessing, hustruen til forleggeren til *[[Vossische Zeitung]].* Fontane skrev teaterkritikker i avisen. Ekteparet Ardenne og ekteparet Fontane vanket i den samme salon. I romanen blir Effi på samme måte som Elisabeth i det virkelige liv, fratatt omsorgen for barna. I romanen ender dette med Effis død.

## Litteratur
* Horst Budjuhn: *Fontane nannte sie „Effi Briest“ – Das Leben der Elisabeth von Ardenne*; Quadriga, Berlin 1985; ISBN 3-88679-126-2
* Manfred Franke: *Leben und Roman der Elisabeth von Ardenne Fontanes „Effi Briest“*; Droste, Düsseldorf 2. Aufl. 1995; ISBN 3-7700-1024-8
* Rolf Hochhuth: *Effis Nacht* (Monolog); Rowohlt, Reinbek b. Hamburg 1999; ISBN 3-499-22181-0
* Gotthard Erler: *Elisabeth von Ardenne – die reale Effi Briest*. In: Preußens Frauen, Schriften Brandenburg-Preußen-Museum 4, Wustrau 2009, S. 22–23, 56–67
## Referanser


## Eksterne lenker
* 
* Internettside om Zerbenslottet, Elisabeth von Plothos fødested